
ZAPISNIK
2. sjednice Vijeća Mjesnog odbora Jakuševec
održane 08. srpnja 2021.

Sjednica se održava u prostoru Mjesnog odbora Jakuševec, Zagreb, Gata 1, s početkom u 18,00 sati.

Nazočni članovi Vijeća: Filip Steković, Želimir Maslić, Silvija Mrkonjić, Nataša Spevec i Renata Bedeković.
Ostali nazočni:

· Mario Hrgović, pomoćnik pročelnice Gradskog ureda za mjesnu samoupravu

· Ružica Palijan, članica Vijeća gradske četvrti Novi Zagreb – Istok
· Tomislav Cesnik, zainteresirani građanin.
Predsjednik Vijeća konstatira da je nazočno svih 5 članova Vijeća, što znači da Vijeće može pravovaljano odlučivati, te otvara sjednicu uz napomenu da će se sjednica snimati. Isto tako, napominje da je rad Vijeća javan (u skladu s člankom 69.) Poslovnika o radu vijeća Mjesnog odbora Jakuševec). Građani imaju pravo predlagati Vijeću donošenje određenog akta ili rješavanje određenog pitanja iz njegovog djelokruga, podnositi predstavke, prijedloge i pritužbe Vijeću i predsjedniku Vijeća, prisustvovati sjednici, ali ne i sudjelovati u odlučivanju na istoj.
Vijeće jednoglasno prihvaća zapisnik s Konstituirajuće sjednice Mjesnog odbora Jakuševec održane 24. lipnja 2021.
Predsjednik Vijeća predlaže dnevni red. Renata Bedeković predlaže da se pod točku 4. uvrsti problem nestanka oglasne ploče ispred škole. Nataša Spevec predlaže nadopunu dnevnog reda sljedećim točkama: 1. kontaktiranje komunalnog redarstva u vezi zatvaranja farmi svinja, 2. izjednačavanje prava svih građana po tom pitanju, 3. stalni nadzor policije u Jakuševcu zbog migranata, 4. reguliranje prometa u Ulici sv. Roka.
Nakon kraće rasprave i obrazloženja kako sa predloženim točkama dnenvog reda u svrhu konstruktivne rasprave bi svi članovi Vijeća trebali biti pravovremeno upoznati na prijedlog predsjednika Vijeća jednoglasno se utvrđuje sljedeći
DNEVNI RED

1. Polaganje prisege članice Vijeća Nataše Spevec

2. Korištenje prostora MS Jakuševec za potrebe političke stranke Zagreb je NAŠ
3. Korištenje prostora MS Jakuševec za potrebe Udruge žena Jakuševec
4. Informacija o dobivenim odgovorima u razdoblju između dva saziva Vijeća Mjesnog odbora Jakuševec

5. Pitanja, prijedlozi i obavijesti.
Ad 1. Polaganje prisege članice Vijeća Nataše Spevec

Predsjednik Vijeća čita tekst prisege, a članica Vijeća Nataša Spevec izgovara riječ „PRISEŽEM“.

/Potpisani tekst prisege članice Vijeća prilaže se ovom zapisniku./
Ad 2. Korištenje prostora MS Jakuševec za potrebe političke stranke Zagreb je NAŠ
Politička stranka Zagreb je NAŠ podnijela je zahtjev za povremeno korištenje prostora MS Jakuševec. Predsjednik Vijeća predlaže da se o njemu raspravlja na sljedećoj sjednici, pošto je potrebno proučiti dokumentaciju vezanu uz korištenje prostora MS Jakuševec i dati priliku i drugima da apliciraju za njegovo korištenje. Prijedlog je jednoglasno usvojen.

Ad 3. Korištenje prostora MS Jakuševec za potrebe Udruge žena Jakuševec

Udruga žena Jakuševec podnijela je zahtjev za povremeno korištenje prostora MS Jakuševec. Predsjednik Vijeća predlaže da se o njemu raspravlja na sljedećoj sjednici, pošto je potrebno proučiti dokumentaciju vezanu uz korištenje prostora MS Jakuševec i dati priliku i drugima da apliciraju za njegovo korištenje. Prijedlog je jednoglasno usvojen.

Ad 4. Informacija o dobivenim odgovorima u razdoblju između dva saziva Vijeća Mjesnog odbora Jakuševec
a) Jednoglasno je odlučeno da se prema dopisu Gradskog ureda za prostorno uređenje, izgradnju grada, graditeljstvo, komunalne poslove i promet zatraži očitovanje Gradskog ureda za sport i mlade vezano za izradu projektne dokumentacije za sportsko-rekreativne sadržaje u zoni R2 na području MO Jakuševec.
b) Jednoglasno je odlučeno da se od Gradskog ureda za prostorno uređenje, izgradnju grada, graditeljstvo, komunalne poslove i promet- Sektor za promet zatraži očitovanje koje sadrži potvrdu glavnog projekta kojom je ishođena građevinska dozvola i kojom se dokazuje zadovoljavanje prometa u mirovanju. 
c) Jednoglasno je dogovoreno da se od Gradskog ureda za poljoprivredu i šumarstvo zatraži plan i dinamika rješavanja problema izmještanja svinja s Jakuševca do kraja ove kalendarske godine.
d) MO Jakuševec uputiti će Zagrebačkom holdingu Podružnici čistoće zatražene podatke  (adresa korisnika, kontakt osoba, opis vrste otpada) u svrhu dodjele spremnika za biootpad.
e) Enes Melkić kao predstavnik OPG Melkić podnio je zahtjev za dodjelu zemljišta k.o.br.2061/2 i 2062/3 k.o.Jakuševec u zakup, gdje bi izmjestio svoj rasadnik, koji je trenutno na lokaciji uz POS-ove zgrade u Ulici Karla Metikoša na k.č.br.16 i 17, k.o. Jakuševec a na kojima se planira dječiji park. Stanari susjedne parcele južno od rasadnika na k.č.br.16 i 17, k.o. Jakuševec žale se na buku agregata za zaljevanje rasadnika koja se proizvodi iza 19h. Jednoglasno je odlučeno kako se temeljem svega navedenoga od nadležne službe-sanitarne inspekcije traži mjerenje proizvedene buke na trenutačnoj lokaciji, ali i daje se preporuka za kompletno izmještanje navedenog rasadnika na lokaciju k.o.br.2061/2 i 2062/3 k.o.Jakuševec sve u svrhu postizanja obostrano zadovoljavajućeg rješenja.
Ad 5. Pitanja, prijedlozi i obavijesti.
a) T-COM je izvodio radove i nastala su ulegnuća u cesti (Tišanska 25, Ulica sv. Roka). Jednoglasno je odlučeno kako će se o problemu obavijestiti komunalno redarstvo i ured za mjesnu samouprau.
b) MO Jakuševec će zatražiti uvid u projektnu dokumentaciju za izgradnju sportskog igrališta u ulici Karla Metikoša.
Budući da nitko više ne traži riječ, predsjednik Vijeća zaključuje sjednicu.
Dovršeno u 19.15 sati.

